Taxistaking: Veiligheid opgeskerp by UniegebouTaxibestuurders betoog by die Uniegebou (8 November 2017) Foto: ANA Veiligheid is Woensdag by die Uniegebou in Pretoria opgeskerp toe ŉ groot groep taxibestuurders en -operateurs verbonde aan die National Taxi Alliance (NTA) na die perseel opgeruk het. Die betogers is omstreeks 14:00 op die gras toegelaat, maar die ingange na die res van die perseel, waar onder andere pres. Jacob Zuma se kantoor geleë is, is afgesper en deur polisiebeamptes beman. Lede van die polisiediens en die Tshwane-metropolisie het die betogers van Marabastad, wes van Pretoria, na die middestad en daarna na die Uniegebou gelei. Sommige SAPD-voertuie was agter die hoë veiligheidsheinings te sien. ŉ Militêre helikopter het ook by die toneel opgedaag en oor die perseel gesirkel. Isaac Mahamba, woordvoerder van die Tshwane-metropolisie, het gesê vervoerdienste oor die stad heen is Woensdag lamgelê. “Die optog het omstreeks 11:00 by die ou Putco-depot in Marabastad begin en hulle het omstreeks 12:00 die eerste memorandum by die departement van vervoer oorhandig. Hulle het omstreeks 14:00 die laaste memorandum by die Uniegebou oorhandig.” Hy het gesê hulle kan in hierdie stadium een voorval bevestig waar ŉ lid van die Tshwane-metropolisie in Cullinan aangerand is. “Ons kon twee verdagtes op die toneel in hegtenis neem.” Talle van die betogende taxibestuurders was gewapen met sambokke en stokke en ander het bakstene vasgehou. Pendelaars moes van Metrorail-treine gebruik maak.